**Projektas**



**KĖDAINIŲ RAJONO SAVIVALDYBĖS TARYBA**

**SPRENDIMAS**

**DĖL KĖDAINIŲ RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO TVARKOS APRAŠO PATVIRTINIMO**

2020 m. vasario 18 d. Nr. SP-71

Kėdainiai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 5 straipsnio 2 dalimi, Kėdainių rajono savivaldybės taryba n u s p r e n d ž i a:

1. Patvirtinti Kėdainių rajono savivaldybės biudžetinių įstaigų vadovų darbo apmokėjimo tvarkos aprašą (pridedama).

2. Pripažinti netekusiu galios Kėdainių rajono savivaldybės tarybos 2017 m. kovo 31 d. sprendimą Nr. TS-58 „Dėl Kėdainių rajono savivaldybės biudžetinių įstaigų vadovų darbo apmokėjimo tvarkos aprašo patvirtinimo“ su visais pakeitimais ir papildymais.

Savivaldybės meras

Dalius Ramonas Arūnas Kacevičius Danutė Mykolaitienė Jolanta Sakavičienė

2020-02- 2020-02- 2020-02- 2020-02-

Julius Lukoševičius Jūratė Blinstrubaitė Kęstutis Stadalnykas

2020-02- 2020-02- 2020-02-

Kėdainių rajono savivaldybės tarybai

**AIŠKINAMASIS RAŠTAS**

**DĖL KĖDAINIŲ RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO TVARKOS APRAŠO PATVIRTINITMO**

2020-02-12

Kėdainiai

**Parengto sprendimo projekto tikslai**

Sprendimo tikslas – patvirtinti Kėdainių rajono savivaldybės biudžetinių įstaigų vadovų darbo apmokėjimo tvarkos aprašą (toliau – Tvarkos aprašas).

**Sprendimo projekto esmė**

Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme (toliau – Įstatymas) nurodoma, jog savininko teises ir pareigas įgyvendinanti institucija nustato jos reguliavimo sričiai priskirtų biudžetinių įstaigų vadovų darbo apmokėjimo sistemą. Kadangi pasikeitė Įstatymo nuostatos, susijusios su biudžetinių įstaigų vadovų darbo apmokėjimo sistema, todėl Kėdainių rajono savivaldybės biudžetinių įstaigų vadovų darbo apmokėjimo tvarkos aprašas išdėstomas nauja redakcija.

**Lėšų poreikis**

Keičiamo Tvarkos aprašo įgyvendinimui papildomai lėšų nereikės, nustatant darbo užmokestį įstaigų vadovams atsižvelgiama į Kėdainių rajono savivaldybės tarybos patvirtintą įstaigų darbo užmokesčio fondą.

**Laukiami rezultatai**

Patvirtinus Tvarkos aprašą, bus įgyvendintos Valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nuostatos, nustatyta darbo apmokėjimo sistema.

**Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Teisės ir personalo skyriaus vedėjas Dalius Ramonas

PATVIRTINTA

Kėdainių rajono savivaldybės tarybos

2020 m. vasario d. sprendimu Nr.

**KĖDAINIŲ RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kėdainių rajono savivaldybės biudžetinių įstaigų vadovų darbo apmokėjimo tvarkos aprašas (toliau – Tvarkos aprašas) nustato Kėdainių rajono savivaldybės biudžetinių įstaigų vadovų, dirbančių pagal darbo sutartis (toliau – įstaigų vadovai), darbo apmokėjimo sistemą: pareiginės algos pastoviosios dalies nustatymo kriterijus, pareiginės algos kintamosios dalies mokėjimo tvarką ir sąlygas, priemokų, premijų ir materialinių pašalpų mokėjimo tvarką ir sąlygas.

2. Tvarkos apraše vartojamos sąvokos atitinka Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme (toliau – Įstatymas) ir kituose teisės aktuose apibrėžtas sąvokas.

**II SKYRIUS**

**PAREIGINĖS ALGOS PASTOVIOSIOS DALIES NUSTATYMAS**

3. Mokyklų vadovų pareiginės algos pastovioji dalis nustatoma pagal Įstatymo 5 priedą, atsižvelgiant į mokykloje ugdomų mokinių skaičių, pedagoginio darbo stažą ir veiklos sudėtingumą. Švietimo pagalbos tarnybos vadovo pareiginės algos pastoviosios dalies koeficientas nustatomas pagal Įstatymo 1 priedą. Atsižvelgiant į darbo užmokesčio fondą, mokyklų vadovų nustatyti pareiginės algos pastoviosios dalies koeficientai dėl veiklos sudėtingumo:

3.1. didinami 5–10 procentų:

3.1.1. ikimokyklinio ugdymo mokyklų, bendrojo ugdymo mokyklų, išskyrus šio Tvarkos aprašo 3.2.1 ir 3.2.2 papunkčiuose nurodytas mokyklas, vadovams, jeigu šiose įstaigose ugdoma (mokoma) 10 ir daugiau mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių;

3.1.2. jeigu mokykloje ugdoma (mokoma) 10 ar daugiau užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio mokymosi pagal bendrojo ugdymo programą pradžios Lietuvos Respublikoje;

3.2. didinami 5–20 procentų:

3.2.1. dirbantiems mokyklose, skirtose mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių, ar mokyklose, kurios turi padalinius, skirtus specialiųjų ugdymosi poreikių turintiems mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių;

3.2.2. dirbantiems mokyklose, skirtose mokiniams, dėl nepalankių aplinkos veiksnių turintiems specialiųjų ugdymosi poreikių;

3.3. gali būti didinami iki 20 procentų pagal šiuos kriterijus:

3.3.1. už vadovavimą gimnazijai – iki 20 procentų;

3.3.2. už pagrindinei mokyklai, progimnazijai ir gimnazijai priklausantį teritorinį skyrių (-ius) – iki 10 procentų;

4. Jeigu mokyklos vadovo veikla atitinka du ir daugiau Tvarkos aprašo 3 p. nustatytų kriterijų, jo pareiginės algos pastoviosios dalies koeficientas didinamas ne daugiau kaip 25 procentais.

5. Įstaigų vadovų, išskyrus mokyklų vadovus, pareiginės algos pastovioji dalis nustatoma pagal Įstatymo 1 priedą, atsižvelgiant į pareigybių sąraše nustatytą darbuotojų pareigybių skaičių ir vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams, bei šiuos kriterijus:

5.1. į veiklos sudėtingumą;

5.2. darbo krūvį (intensyvumas neviršijant darbo laiko);

5.3. atsakomybės lygį;

5.4. papildomų įgūdžių ar svarbių einamoms pareigoms žinių turėjimą;

5.5. darbo funkcijų įvairovę.

A1 lygio pareigybių pareiginės algos pastoviosios dalies koeficientai didinami 20 procentų.

Socialinių paslaugų srities įstaigų vadovų Įstatymo 1 priede nustatyti minimalieji pareiginės algos pastoviosios dalies koeficientai didinami 20 procentų.

6. Įstaigos vadovo pareiginės algos pastoviosios dalies koeficientą pagal Įstatyme numatytus koeficientus, atsižvelgdamas į Tvarkos aprašo 3 p. ir 5 p. nurodytus kriterijus ir Kėdainių rajono savivaldybės tarybos patvirtintą įstaigos darbo užmokesčio fondą, nustato savivaldybės meras, įstaigos veiklą koordinuojančio padalinio vadovo ar valstybės tarnautojo teikimu. Savivaldybės merui teigiama rezoliucija pritarus teikime siūlomiems įstaigos vadovų koeficientams, savivaldybės administracijos padalinys, atsakingas už personalo administravimą, rengia savivaldybės mero potvarkių dėl pareiginės algos pastoviosios dalies nustatymo projektus.

7. Įstaigos vadovo pareiginė alga (pastovioji dalis kartu su kintamąja dalimi) negali viršyti praėjusio ketvirčio biudžetinės įstaigos darbuotojų 4 vidutinių pareiginių algų (pastoviųjų dalių kartu su kintamosiomis dalimis) dydžių.

8. Įstaigos vadovo pareiginės algos pastovioji dalis sulygstama darbo sutartyje pagal Įstatymo nuostatas ir Tvarkos aprašą.

Pareiginės algos pastoviosios dalies koeficientas, išskyrus mokyklų vadovus, nustatomas iš naujopasikeitus darbuotojų pareigybių skaičiui, vadovaujamo darbo patirčiaiarba nustačius, kad Įstaigos vadovo pareiginė alga (pastovioji dalis kartu su kintamąja dalimi) viršija praėjusio ketvirčio biudžetinės įstaigos darbuotojų 4 vidutinius pareiginių algų (pastoviųjų dalių kartu su kintamosiomis dalimis) dydžius.

Mokyklų vadovų pareiginės algos pastoviosios dalies koeficientas nustatomas iš naujo pasikeitus mokinių skaičiui, pedagoginio darbo stažui,veiklos sudėtingumui ar nustačius, kad mokyklos vadovo pareiginė alga (pastovioji dalis kartu su kintamąja dalimi) viršija praėjusio ketvirčio mokyklos darbuotojų 4 vidutinius pareiginių algų (pastoviųjų dalių kartu su kintamosiomis dalimis) dydžius.

Įstaigos vadovas per 10 darbo dienų nuo šiame punkte nurodytų aplinkybių atsiradimo dienos privalo raštu informuoti savivaldybės merą apie aplinkybes, turinčias įtakos naujo pareiginės algos pastoviosios dalies koeficiento nustatymui.

**III SKYRIUS**

**PAREIGINĖS ALGOS KINTAMOSIOS DALIES MOKĖJIMO TVARKA IR SĄLYGOS**

9. Kiekvienais metais, iki sausio 31 dienos (švietimo įstaigos vadovams – iki kovo 1 dienos), savivaldybės meras, vadovaudamasis Vyriausybės ar atitinkamo ministro, nurodyto Įstatymo 14 straipsnio 2 dalyje, nustatyta tvarka ir atsižvelgdamas į bei metinio veiklos plano priemones, biudžetinių įstaigų vadovams nustato metines užduotis, susijusias su biudžetinių įstaigų metinio veiklos plano priemonėmis arba su metinio veiklos plano priemonėmis ir su biudžetinės įstaigos vidaus administravimu bei veiklos efektyvumo didinimu, siektinus rezultatus ir jų vertinimo rodiklius. Priėmus į pareigas biudžetinės įstaigos vadovą, metinės užduotys, siektini rezultatai ir jų vertinimo rodikliai nustatomi per vieną mėnesį nuo jo priėmimo į pareigas dienos. Jeigu biudžetinės įstaigos vadovas priimamas į pareigas naujai kadencijai, iki einamųjų metų pabaigos jam galioja einamųjų metų pradžioje nustatytos metinės užduotys, siektini rezultatai ir jų vertinimo rodikliai. Jeigu, priėmus į pareigas biudžetinės įstaigos vadovą, iki einamųjų metų pabaigos lieka mažiau kaip 6 mėnesiai, biudžetinės įstaigos vadovui metinės užduotys, siektini rezultatai ir jų vertinimo rodikliai einamiesiems kalendoriniams metams gali būti nenustatomi. Prireikus nustatytos metinės užduotys, siektini rezultatai ir jų vertinimo rodikliai einamaisiais metais gali būti vieną kartą pakeisti arba papildyti, bet ne vėliau kaip iki spalio 1 dienos. Biudžetinių įstaigų vadovams nustatytos metinės užduotys, siektini rezultatai ir jų vertinimo rodikliai skelbiami interneto portale [www.kedainiai.lt](http://www.kedainiai.lt) ir biudžetinės įstaigos, kurioje vadovas eina pareigas, interneto svetainėje.

10. Kiekvienais metais iki sausio 31 dienos (švietimo įstaigos vadovų – iki kovo 1 dienos) savivaldybės meras įvertina biudžetinių įstaigų vadovų (išskyrus biudžetinių įstaigų vadovus, kurie buvo priimti į pareigas praėjusiais metais, iki metų pabaigos likus mažiau kaip 6 mėnesiams, jeigu jiems metinės užduotys buvo nenustatytos) praėjusių metų veiklą pagal nustatytas metines užduotis, siektinus rezultatus ir jų vertinimo rodiklius bei gebėjimus atlikti pareigybės aprašyme nustatytas funkcijas, vadovaudamasis Vyriausybės ar atitinkamo ministro, nurodyto Įstatymo 14 straipsnio 2 dalyje nustatyta tvarka. Biudžetinės įstaigos vadovo praėjusių metų veikla gali būti vertinama labai gerai, gerai, patenkinamai ir nepatenkinamai.

11. Jeigu Įstaigos vadovo metinė veikla įvertinama nepatenkinamai dvejus metus iš eilės, Savivaldybės meras, o švietimo įstaigų vadovams – Savivaldybės taryba priima sprendimą Įstaigos vadovą atleisti iš pareigų, nutraukia su juo sudarytą darbo sutartį per 10 darbo dienų nuo paskutinio kasmetinio veiklos vertinimo ir neišmoka jam išeitinės išmokos.

12. Savivaldybės meras, vertinant mokyklų vadovų veiklą dalyvaujant mokyklos taryboms, o švietimo pagalbos įstaigų vadovų veiklą – švietimo pagalbos įstaigų savivaldos institucijoms, jeigu savivalda yra (o jeigu švietimo pagalbos įstaigose savivaldos institucijų nėra, – darbuotojų atstovavimą įgyvendinantiems asmenims), įvertinęs biudžetinės įstaigos vadovo praėjusių kalendorinių metų veiklą:

12.1. labai gerai, – biudžetinės įstaigos vadovui iki kito biudžetinės įstaigos kasmetinio veiklos vertinimo nustato pareiginės algos kintamosios dalies dydį, ne mažesnį kaip 15 procentų pareiginės algos pastoviosios dalies ir gali skirti premiją pagal Tvarkos apraše nustatytą tvarką ir dydžius;

12.2 gerai, – biudžetinės įstaigos vadovui iki kito biudžetinės įstaigos kasmetinio veiklos vertinimo nustato pareiginės algos kintamosios dalies dydį, ne mažesnį kaip 5 ir ne didesnį kaip 14 procentų pareiginės algos pastoviosios dalies;

12.3. patenkinamai, – biudžetinės įstaigos vadovui iki kito biudžetinės įstaigos kasmetinio veiklos vertinimo nenustato pareiginės algos kintamosios dalies dydžio;

12.4. nepatenkinamai, – biudžetinės įstaigos vadovui, išskyrus mokyklos vadovą, iki kito biudžetinės įstaigos kasmetinio veiklos vertinimo nustato mažesnį pareiginės algos pastoviosios dalies koeficientą, tačiau ne mažesnį, negu Įstatymo 1 priede tai pareigybei pagal vadovaujamo darbo patirtį numatytas minimalus koeficientas, ir gali sudaryti su biudžetinės įstaigos vadovu rezultatų gerinimo planą (pagal Darbo kodekso 57 straipsnio 5 dalį), kurio vykdymas įvertinamas ne anksčiau kaip po 2 mėnesių. Rezultatų gerinimo planą įvertinus nepatenkinamai, su biudžetinės įstaigos vadovu gali būti nutraukiama darbo sutartis pagal Darbo kodekso 57 straipsnio 1 dalies 2 punktą. Mokyklos vadovui iki kito biudžetinės įstaigos kasmetinio veiklos vertinimo nustatomas mažesnis pareiginės algos pastoviosios dalies koeficientas, tačiau ne mažesnis, negu Įstatymo 5 priede tai pareigybei pagal mokykloje ugdomų mokinių skaičių ir pedagoginį darbo stažą numatytas minimalus pareiginės algos pastoviosios dalies koeficientas.

12. Kintamoji pareiginės algos dalis nustatoma savivaldybės mero potvarkiu. Atlikus kasmetinį vertinimą savivaldybės administracijos padalinys, atsakingas už personalo administravimą, rengia savivaldybės mero potvarkių dėl kintamosios pareiginės algos dalis nustatymo įstaigų vadovams projektus.

**IV SKYRIUS**

**PRIEMOKŲ, PREMIJŲ IR MATERIALINIŲ PAŠALPŲ MOKĖJIMAS**

13. Priemokos įstaigų vadovams už papildomą darbo krūvį, kai yra padidėjęs darbų mastas, atliekant pareigybės aprašyme nustatytas funkcijas, bet neviršijama nustatyta darbo laiko trukmė, už pavadavimą, kai raštu pavedama laikinai atlikti kito darbuotojo funkcijas ar už papildomų pareigų ar užduočių, nenustatytų pareigybės aprašyme ir suformuluotų raštu, vykdymą gali siekti iki 30 procentų pareiginės algos pastoviosios dalies dydžio. Priemokų ir pareiginės algos kintamosios dalies suma negali viršyti 60 procentų nustatytos pareiginės algos pastoviosios dalies dydžio.

14. Prašymą skirti priemoką, suderintą su įstaigos veiklą koordinuojančio padalinio vadovu ar valstybės tarnautoju, savivaldybės merui teikia įstaigų vadovai.

15. Savivaldybės merui teigiama rezoliucija pritarus prašymui, savivaldybės administracijos padalinys, atsakingas už personalo administravimą, rengia mero potvarkio dėl priemokų įstaigų vadovams skyrimo projektus.

16. Priemokos įstaigų vadovams nustatomos nurodant konkretų terminą, bet ne ilgesnį kaip iki kalendorinių metų pabaigos.

17. Priemokos gali būti skiriamos ir mokamos tik esant biudžetinei įstaigai darbo užmokesčiui skirtų lėšų ekonomijai, apie tai informaciją įstaigos vadovas pateikia prašyme skirti priemoką.

18. Įstaigų vadovams gali būti skiriamos premijos, neviršijant biudžetinės įstaigos darbo užmokesčiui skirtų lėšų:

18.1 atlikus vienkartines biudžetinės įstaigos veiklai ypač svarbias užduotis;

18.2 labai gerai įvertinus biudžetinės įstaigos vadovo veiklą;

18.3. įgijus teisę gauti socialinio draudimo senatvės pensiją ir įstaigos vadovo iniciatyva nutraukus darbo sutartį;

19. Kiekvienu atveju, nurodytu Tvarkos aprašo 18 p., nurodyta premija gali būti skiriama ne daugiau kaip kartą per metus. Premija negali viršyti darbuotojui nustatytos pareiginės algos pastoviosios dalies dydžio.

20. Premija negali būti skiriama biudžetinės įstaigos vadovui, per paskutinius 12 mėnesių padariusiam darbo pareigų pažeidimą.

21. Prašymą skirti premiją (išskyrus Tvarkos aprašo 18.2 punkte nustatytą atvejį), suderintą su įstaigos veiklą koordinuojančio padalinio vadovu ar valstybės tarnautoju, savivaldybės merui teikia įstaigų vadovai.

22. Premija skiriama ir konkretus jos dydis nustatomas savivaldybės mero potvarkiu. Savivaldybės merui teigiama rezoliucija pritarus prašymui, savivaldybės administracijos padalinys, atsakingas už personalo administravimą, rengia savivaldybės mero potvarkių dėl premijų skyrimo įstaigų vadovams projektus.

23. Įstaigų vadovams, kurių materialinė būklė tapo sunki dėl jų pačių ligos, artimųjų giminaičių, sutuoktinio, partnerio, sugyventinio, jo tėvų, vaikų (įvaikių), brolių (įbrolių) ir seserų (įseserių), taip pat išlaikytinių, kurių globėjais ar rūpintojais įstatymų nustatyta tvarka yra paskirti biudžetinės įstaigos vadovai, ligos ar mirties, stichinės nelaimės ar turto netekimo, jeigu yra pateikti įstaigų vadovų rašytiniai prašymai ir atitinkamą aplinkybę patvirtinantys dokumentai, gali būti skiriama iki 5 minimaliųjų mėnesinių algų dydžio materialinė pašalpa iš biudžetinei įstaigai skirtų lėšų.

24. Mirus biudžetinės įstaigos vadovui, jo šeimos nariams iš biudžetinei įstaigai skirtų lėšų gali būti išmokama iki 5 minimaliųjų mėnesinių algų dydžio materialinė pašalpa, jeigu pateiktas jo šeimos narių rašytinis prašymas ir mirties faktą patvirtinantys dokumentai.

25. Materialinė pašalpa skiriama esant įstaigos vadovo motyvuotam rašytiniam prašymui, suderintam su įstaigos veiklą koordinuojančio padalinio vadovu ar valstybės tarnautoju. Biudžetinės įstaigos vadovui materialinę pašalpą skiria savivaldybės meras iš jo vadovaujamai biudžetinei įstaigai skirtų lėšų.

26. Savivaldybės merui teigiama rezoliucija pritarus prašymui, savivaldybės administracijos padalinys, atsakingas už personalo administravimą, rengia savivaldybės mero potvarkių dėl pašalpų skyrimo įstaigų vadovams projektus. Mero potvarkis perduodamas pašalpą mokančiai biudžetinei įstaigai.

27. Už darbą poilsio ir švenčių dienomis, nakties bei viršvalandinį darbą, budėjimą ir esant nukrypimams nuo normalių darbo sąlygų įstaigų vadovams mokama Lietuvos Respublikos darbo kodekso nustatyta tvarka proporcingai darbo laiko apskaitos žiniaraštyje nurodytam faktiškai dirbtam laikui pagal Savivaldybės mero potvarkį.

**V SKYRIUS**

**BAIGIAMOSIOS NUOSTATOS**

28. Įstaigų vadovams taikomos ir kitos Lietuvos Respublikos darbo kodekse ir kituose teisės aktuose nustatytos darbo apmokėjimo sąlygos.

29. Šis Tvarkos aprašas gali būti keičiamas, papildomas, panaikinamas savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_